Anjing penuding berbulu pendek Jerman

Anjing penuding berbulu pendek Jerman ialah satu baka anjing penuding benua Jerman daripada jenis braque. Ia berasal pada abad ke-19 di kawasan yang kini di Jerman. Ia bersaiz sederhana dan merupakan gundog serba guna yang sesuai untuk pemburuan dan pengutipan di darat dan di dalam air. Ia mungkin juga dibela sebagai anjing teman.

Sejarah
Baka anjing penuding Eropah kesemuanya diterbitkan daripada anjing penuding lama Sepanyol yang kini pupus, yang tersebar melalui Perancis dan Negeri-Negeri Pamah dan mencapai wangsa-wangsa putera di dunia berbahasa Jerman. Di sana pada mulanya, ia digunakan dalam pemburuan burung dengan jaring atau falkon dan kemudian oleh para pemburu bersenjata. Anjing burung juga dibawa dari England; , dalam karya tahun 1751 beliau Aufrichtiger Lehrprinz, menerangkan ini sebagai anjing yang lebih tinggi dan lebih kuat daripada jenis tempatan. Pada abad kesembilan belas, bilangan besar anjing jenis anjing penuding Burgos dibawa ke Jerman. Pada bahagian awal abad itu, populasi kacuk yang terhasil tidak mempunyai nama spesifik – anjing tersebut dipanggil Hühnerhunde ("anjing burung") atau Jagdhunde ("anjing pemburu").

Pada tahun 1878, pada pertunjukan anjing tahunan Verein zur Veredelung der Hunderassen di Frankfurt am Main, ada persetujuan bahawa piawaian baka untuk anjing Jerman bakal diasaskan pada pertunjukan yang bakal diadakan di Hanover pada tahun 1879; piawaian untuk kedua-dua anjing penuding berbulu pendek Jerman dan anjing penuding berbulu panjang Jerman diperkenalkan pada tahun itu. Buku pembaka pertama untuk anjing penuding berbulu pendek Jerman diterbitkan pada tahun 1897.

Anjing penuding berbulu pendek Jerman diterima secara muktamad oleh Persekutuan Kinologi Antarabangsa pada tahun 1954. Pada tahun 2013, ia berada di tempat kedua puluh dua dalam senarai baka anjing paling berdaftar di seluruh dunia. Dalam tempoh lima belas tahun dari tahun 2007 hingga tahun 2021, bilangan pendaftaran baharu tahunan di Jerman berpurata sekitar 1,300 ekor anjing, dengan angka terendah 1,102 ekor anjing dan angka tertinggi 1,842 ekor anjing.

Ia diiktiraf oleh American Kennel Club pada tahun 1930; seekor anjing berusia tiga tahun daripada baka ini dikelaskan "best in show" dalam Pertunjukan Anjing Westminster Kennel Club pada tahun 2016.

Ciri
Anjing penuding berbulu pendek Jerman bersaiz sederhana: jantan berdiri setinggi sekitar  pada paras kelasa, manakala dan betina pula lebih rendah sebanyak sekitar 3 atau 4 cm. Lapis bulunya padat, pendek, dan bertekstur kasar. Warnanya mungkin sama ada perang atau hitam, dalam mana-mana daripada tiga corak: berwarna padu, sama ada dengan bintik-bintik kecil putih pada dada dan tungkai atau tanpa bintik-bintik tersebut; putih, dengan kepala berwarna dan bintik-bintik atau tompok-tompok berwarna pada tubuh; dan kemerah-merahan, sama ada gelap – yang mempunyai bulu berwarna yang mengatasi putih – atau cerah, yang mempunyai lebih bulu putih berbanding dengan bulu berwarna.

Kepalanya bersaiz serdehana, dengan profil cembung dan muncung panjang, lebar, dan kuat yang sesuai untuk membawa buruan; matanya perang dan telinganya membuat dan terletak tinggi-tinggi dan tergantung rapat dengan kepala. Di tempat tanpa larangan untuknya, ekor anjing pekerja mungkin dipotong sehingga separuh panjangnya; ekornya terbawa kira-kira secara mendatar apabila anjing bergerak dan tergantung ke bawah apabila berehat.

Ia merupakan anjing teguh dan sihat. Sebuah kajian United Kingdom tahun 2024 mendapati kelanjutan usia median sebanyak 13.4 tahun untuk baka ini, yang lebih sedikit daripada purata 12.5 tahun untuk semua anjing. Baka ini mempunyai sesetengah predisposisi genetik terhadap penyakit saraf termasuk kecederaan otot koksiks, gangliosidosis GM2, hemivertebra, meningoensefalomielitis piogranulomatus, dan neuropati deria. Kecelaruan lain yang berkaitan dengan baka ini termasuk katarak, pecahan ligamen krusiat kranium, eversi rawan membran kelip, dermatosis lupoid keturunan, atrofi retina progresif, karsinoma hidung, neoplasia orofarinks, penyakit von Willebrand, dan pembalikan jantina XX.

Kegunaan
Anjing penuding berbulu pendek Jerman dibiakbakakan untuk menjadi gundog serba guna. Ia mampu bekerja dalam semua cuaca, di semua rupa bumi, dan dalam semua jenis semak; mencari dan menuding buruan, sama ada berpelepah atau berbulu; mengutip dengan lembut di dalam air dan di darat; mengikuti jejak darah untuk mencari buruan tercedera; dan bertahan menentang pemburu haram dan pemangsa. Pendaftaran tertakluk kepada kejayaan penyelesaian ujian kerja.

Selain perburuan dan ujian padang, anjing penuding berbulu pendek Jerman berprestasi baik dalam banyak sukan anjing seperti ketangkasan, selaman limbungan, dan kepatuhan. Anjing penuding berbulu pendek Jerman juga digunakan dalam penguatkuasaan undang-undang untuk kerja hidung, seperti pengesanan bahan terlarang.

Catatan

Rujukan

Bacaan lanjut



Penuding Berbulu Pendek Jerman, Anjing
Penuding Berbulu Pendek, Anjing
Penuding Berbulu Pendek Jerman, Anjing
Penuding Berbulu Pendek Jerman, Anjing
Penuding Berbulu Pendek Jerman, Anjing